Akademia stel Fakulteit vir Natuurwetenskappe met nuwe graad bekendProf. Hannes Rautenbach, dekaan van Akademia se Fakulteit Natuurwetenskappe, en Marthinus Visser, die besturende direkteur van Akademia, vier die amptelike bekendstelling van dié fakulteit en sy graadkwalifikasie. (Foto verskaf) Die private Afrikaanse hoër onderwysinstelling Akademia het Donderdag nog ŉ mylpaal gevier met die amptelike bekendstelling van sy Fakulteit Natuurwetenskappe. Wat die bekendstelling soveel meer besonders gemaak het, is dat die fakulteit ook van volgende jaar ŉ nuwe kwalifikasie, ŉ BSc-graad in rekenaarwetenskappe aanbied. Studente sal heeltyds vir dié graad op Akademia se Centurion-kampus kan inskryf. “Dit is vir ons ŉ spesiale dag omdat ons ŉ platform skep waar ons die tradisie kan voortsit om Afrikaans as akademiese vaktaal in die natuurwetenskappe te bevorder,” het prof. Hannes Rautenbach, dekaan van Akademia se Fakulteit Natuurwetenskappe, gesê. Rautenbach het ŉ roetekaart vir die toekoms van dié fakulteit met die gaste by die bekendstelling in die Internasionale Konvensiesentrum by die Wetenskaplike en Nywerheidsnavorsingsraad (WNNR) in Pretoria gedeel. Die fakulteit het reeds sy eerste BSc-graad in wiskundige wetenskappe in 2021 vir studente begin aanbied. Die grade in fisiese en biologiese wetenskappe sal binnekort vir goedkeuring aan die raad vir hoëronderwys voorgelê word en graadkursusse in landbou- en aardwetenskappe word ook tans ontwikkel. “Ons hoop om hierdie grade by ons nuwe geriewe op die kampus aan te bied wat in die ooste van Pretoria vir Akademia gebou word. Sodra ons die eerste studente het wat hulle grade voltooi sal daar ook nagraadse opsies vir die studente by Akademia beskikbaar gestel word,” het Rautenbach gesê. Hy het benadruk dat Akademia ŉ Christelike, klassieke en onafhanklike hoër onderwysinstelling is vanuit en vir die Afrikaanse taal- en kultuurgemeenskap. Die voorsitter van die Suid-Afrikaanse Akademie vir Wetenskap en Kuns, prof. Oppel Greeff, een van die sprekers by die bekendstelling, het gesê hy is opgewonde om te sien dat die wetenskap weer in Afrikaans onderrig sal word. Iets wat hy meen aan die kwyn was by die talle plaaslike openbare universiteit in die laaste paar jaar. Greeff meen die SA Akademie is ŉ wonderlike tuiste vir die nuwe fakulteit wat dit kan ondersteun met kundigheid. Die SA Akademie bied ook ŉ tydskrif waarin studente hulle navorsing in Afrikaans kan publiseer. Die Suid-Afrikaanse Tydskrif vir Natuurwetenskap en Tegnologie, waarvan Greeff die redakteur is, is geakkrediteer en word in 13 lande gelees selfs al word dit in Afrikaans uitgegee. Hy glo ook Afrikaanse studente het die regte mengsel van eienskappe om suksesvolle sakemense en wetenskaplikes te wees. “Oorsee word ons beskou as eerlik en besonder hardwerkend. Ons het nog ŉ tikkie wildheid in ons wat ons vindingryk maak en is goed opgelei, terwyl ons ook oneindig kreatief is,” het Greeff gesê. Hy meen as dosente aan Akademia se Natuurwetenskappe Fakulteit die regte leiding aan studente gee, kan hulle uitstekende wetenskaplikes oplei wat die voortou met ontwikkeling op enige plek kan neem. Die personeel en bestuur van Akademia se Fakulteit Natuurwetenskappe klink ‘n glasie op die bekendstelling van die jongste BSc-graad wat studente voltyds hier kan studeer. V.l.n.r. is Delene van Wyk, Marthinus Visser, dr. Petro Uys, prof. Hannes Rautenbach, Adiél Holtzhausen, dr. Machiel Snyman en prof. Danie Goosen. (Foto: Maroela Media) Nog ŉ spreker, dr. Gawie Nothnagel van die Suid-Afrikaanse Kernkragkorporasie (Necsa), het op sy beurt benadruk dat die wetenskap en geloof nie teenoor mekaar hoef te staan nie, maar mekaar eintlik komplementeer. “ŉ Sekulêre perspektief op die wetenskap wil ons laat glo dat soos die wetenskap groei, daar al minder plek vir God is. As die Christelike geloof deel van jou verwysingsraamwerk is, sal jy sien dat die gebiede wat deur die wetenskap verlig word God as die skepper van alles aksentueer. “Die doel van die wetenskap is nie om te bewys of God daar is of nie, maar eerder om die wonder van die skepping te ontleed en ontdek.” Rautenbach het gesê ŉ student sal vir die volgende twee redes ŉ kwalifikasie in die natuurwetenskappe oorweeg. “Eerstens ŉ liefde vir die natuur en die groter skepping en tweedens die strewe om kennis oor die natuur te benut tot voordeel van die mens se lewensgehalte.” Hy vertel verder dat indien enige van hierdie aspekte by ŉ persoon aanklank vind, die natuurwetenskappe ŉ goeie loopbaankeuse sal wees. Akademia se BSc Rekenaarwetenskappe-kwalifikasie skakel by die snel ontwikkelende veld van die rekenaartegnologie en -kapasiteit in. Volgens Rautenbach kan rekenaarwetenskappe gedefinieer word as ŉ wetenskap wat gemoeid is met die gebruik van wiskunde en algoritmes, en om laasgenoemde deur middel van rekenaars te doen. “Dit omsluit die verstaan van die teorie en abstrakte konsepte rakende probleemoplossing en berekening, en die ontwikkeling en gebruik van rekenaarkode en programmeringsvaardighede om probleme mee op te los en om berekening mee te doen.” Rautenbach het verder genoem dat daar in dié kwalifikasie klem gelê word op die fundamentele boustene van die rekenaarwetenskappe, die grondbeginsels van algoritme-ontwikkeling en objekgeoriënteerde programmering. “As uitsetkwalifikasie behoort die program aanleiding te gee tot ŉ persoon wat goed ingelig is oor die fundamentele aspekte van die rekenaarwetenskappe, en wat daarom ook gereed sal wees om sy/haar skoene vol te staan in ŉ beroep in die rekenaarwêreld.” Indien jy belangstel om BSc (Wiskundige Wetenskappe) of BSc (Rekenaarwetenskappe) by Akademia te studeer, besoek die Akademia-webwerf vir meer inligting.